Title: ประกาศคณะกรรมการภาพยนตร์และวีดิทัศน์แห่งชาติ เรื่อง การขอรับใบแทนใบอนุญาตและการออกใบแทนใบอนุญาต พ.ศ. 2552

ประกาศคณะกรรมการภาพยนตร์และวีดิทัศน์แห่งชาติ

ประกาศคณะกรรมการภาพยนตร์และวีดิทัศน์แห่งชาติ
เรื่อง
การขอรับใบแทนใบอนุญาตและการออกใบแทนใบอนุญาต
พ.ศ. ๒๕๕๒

อาศัยอำนาจตามความในมาตรา
๔๒ วรรคสอง และมาตรา ๕๗ แห่งพระราชบัญญัติภาพยนตร์และวีดิทัศน์ พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการภาพยนตร์และวีดิทัศน์แห่งชาติออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการภาพยนตร์และวีดิทัศน์แห่งชาติ
เรื่อง การขอรับใบแทนใบอนุญาตและการออกแทนใบอนุญาต พ.ศ. ๒๕๕๒

ข้อ ๒[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
ใบอนุญาต
หมายความว่า ใบอนุญาตประกอบกิจการโรงภาพยนตร์ ใบอนุญาตประกอบกิจการร้านวีดิทัศน์
และใบอนุญาตประกอบกิจการให้เช่า แลกเปลี่ยน หรือจำหน่ายภาพยนตร์หรือวีดิทัศน์ แล้วแต่กรณี

ข้อ ๔  ผู้ใดประสงค์จะขอใบแทนใบอนุญาต
ให้ยื่นคำขอต่อนายทะเบียนตามแบบ ภย. ๔ ท้ายประกาศนี้ พร้อมด้วยหลักฐานและเอกสาร ดังต่อไปนี้
(๑)
กรณีใบอนุญาตสูญหาย
ให้แนบรายงานประจำวันรับแจ้งเอกสารหายของสถานีตำรวจแห่งท้องที่ที่ใบอนุญาตนั้นสูญหาย
พร้อมด้วยสำเนาใบอนุญาตฉบับที่สูญหาย (ถ้ามี)
(๒)
กรณีใบอนุญาตถูกทำลายหรือบกพร่องในสาระสำคัญ เช่น เลขที่ลบเลือน
ไม่ปรากฏชื่อผู้ขออนุญาต ชื่อร้านที่ประกอบกิจการ วันที่ได้รับอนุญาต เป็นต้น
ให้แนบใบอนุญาตประกอบกิจการฉบับดังกล่าวเพื่อส่งคืนแก่นายทะเบียนด้วย
(๓)
สำเนาบัตรประจำตัวประชาชนหรือสำเนาใบสำคัญประจำตัวคนต่างด้าวของผู้ได้รับใบอนุญาต
หรือของผู้ซึ่งรับผิดชอบในการดำเนินการของนิติบุคคล แล้วแต่กรณี

ข้อ ๕  การขอใบแทนใบอนุญาตให้ยื่น ณ สถานที่
ดังต่อไปนี้
(๑)
ในกรุงเทพมหานคร ให้ยื่นต่อสำนักงานคณะกรรมการวัฒนธรรมแห่งชาติ
(๒)
ในจังหวัดอื่น ให้ยื่นต่อสำนักงานวัฒนธรรมจังหวัดที่ออกใบอนุญาต

ข้อ ๖  เมื่อนายทะเบียนได้ตรวจสอบคำขอ หลักฐาน
และเอกสารที่ผู้ขอรับใบแทนใบอนุญาตได้ยื่นไว้ตามข้อ ๔ แล้ว
เห็นว่าถูกต้องและครบถ้วน
และผู้ยื่นคำขอได้ชำระค่าธรรมเนียมเรียบร้อยแล้วให้นายทะเบียนออกใบแทนใบอนุญาตให้

ข้อ ๗  ใบแทนใบอนุญาตให้ใช้ข้อความเช่นเดียวกับใบอนุญาตฉบับเดิม
และระบุวัน เดือน ปี ที่ออกใบแทนใบอนุญาต รวมทั้งจะต้องมีข้อความว่า ใบแทน สีแดงกำกับไว้ที่มุมบนด้านขวาของเอกสารด้วย

ประกาศ ณ วันที่ ๒๖
สิงหาคม พ.ศ. ๒๕๕๒
กอร์ปศักดิ์  สภาวสุ
รองนายกรัฐมนตรี
ปฏิบัติราชการแทน
นายกรัฐมนตรี
ประธานกรรมการภาพยนตร์และวีดิทัศน์แห่งชาติ

[เอกสารแนบท้าย]

๑.
คำขอรับใบแทนใบอนุญาต (แบบ ภย. ๔)

(ดูข้อมูลจากภาพกฎหมาย)

ปริญสินีย์/ผู้จัดทำ
๒๕ เมษายน ๒๕๕๕

วิชพงษ์/ผู้ตรวจ
๓๐ เมษายน ๒๕๕๕

[๑] ราชกิจจานุเบกษา
เล่ม ๑๒๖/ตอนพิเศษ ๑๔๓ ง/หน้า ๔๘/๓๐ กันยายน ๒๕๕๒